Šķēršļu novēršana vienotajā tirgū pirms to rašanās Vienotā tirgus pārredzamības direktīvā ir noteikts, ka dalībvalstīm ir jāpaziņo Komisijai par valsts tehnisko noteikumu projektiem pirms to pieņemšanas, lai izvairītos no šķēršļu radīšanas vienotajam tirgum. Šis paziņošanas mehānisms ir veicinājis pozitīvu informācijas apmaiņu, dialogu un sadarbību starp dalībvalstīm un Komisiju, kā arī dalībvalstu starpā. Tajā tiek arī nodrošināta labas prakses apmaiņa kopīgu problēmu risināšanai saistībā ar tehniskajiem noteikumiem, jo īpaši tādās nozarēs kā digitālie pakalpojumi un jaunās tehnoloģijas, kuru reglamentēšana uzsākta nesen. Šis mehānisms ne tikai ļāva izvairīties no jauniem noteikumiem, kas pārkāpj ES tiesību aktus, bet arī palīdzēja piemērot savstarpējas atzīšanas principu. Pakalpojumu jomā Pakalpojumu direktīvā paredzētās paziņošanas procedūras mērķis ir novērst nepamatotu regulatīvo šķēršļu radīšanu vienotajam tirgum. Komisija aktīvi veicina pārredzamību attiecībā uz dalībvalstu pasākumiem pakalpojumu jomā un pastāvīgi cenšas palielināt šīs paziņošanas procedūras efektivitāti. Vēl viens instruments ir Samērīguma novērtēšanas direktīva — ar to novērš jaunus šķēršļus profesionālo pakalpojumu vienotajam tirgum. Jebkura jauna valsts profesiju reglamentācija ir rūpīgi jāizvērtē, un pirms tās pieņemšanas ir jāpierāda tās samērīgums. Sadarbība ar dalībvalstīm izpildes uzlabošanai Tīmekļa piekļūstamības direktīvas ekspertu grupa (WADEX) tika izveidota, lai palīdzētu Komisijai īstenot Tīmekļa piekļūstamības direktīvu un nodrošinātu forumu dalībvalstu paraugprakses un pieredzes apmaiņai tīmekļa piekļūstamības jomā. 2020.–2022. gadā tika rīkoti ikmēneša tīmekļa semināri, kas palīdzēja nodrošināt, ka dalībvalstis ievēro vienotu pieeju un ka pirmie dalībvalstu ziņojumi par tīmekļvietņu un mobilo lietotņu uzraudzību tika iesniegti savlaicīgi un efektīvi. Saskaņā ar šiem ziņojumiem dalībvalstis šajā laikposmā pārbaudīja vairāk nekā 10 000 tīmekļvietņu un 300 mobilo lietotņu. Šis pasākums veicināja informētību par publiskā sektora struktūru tiešsaistes saturu tīmekļvietnēs un mobilajās lietotnēs un uzlaboja šī satura pieejamību. IT rīku izmantošana atbilstības panākšanas un izpildes veicināšanai Iekšējā tirgus informācijas sistēma (IMI) ir tiešsaistes IT rīks, kas atvieglo dalībvalstu pārvaldes iestāžu administratīvo sadarbību vienotā tirgus tiesību aktu jomā. Tas var palīdzēt iedzīvotājiem un uzņēmumiem, kas darbojas pāri robežām. Tā ir videi draudzīga, droša un daudzvalodu sistēma, kas samazina administratīvo slogu un atbalsta 19 politikas jomas. To var pielāgot konkrētu mērķu atbalstam. Piemēram, 2022. gadā tika ieviesti trīs jauni Komisijas moduļi, lai atvieglotu ar mobilitātes paketi ieviesto jauno noteikumu pārrobežu izpildi, jo īpaši attiecībā uz transportlīdzekļu vadītāju norīkošanu darbā, transportlīdzekļa vadītāja atgriešanos un transportlīdzekļa atgriešanu. Turklāt, lai autopārvadātājiem būtu vieglāk iesniegt darbā norīkošanas deklarācijas to dalībvalstu kompetentajām iestādēm, kurās tie norīko savus autovadītājus, tika izveidota jauna publiskā saskarne, kas ir savienota ar IMI. Autopārvadātāji visā Eiropā tagad darbā norīkošanas deklarāciju var ļoti vienkārši iesniegt pilnīgi tiešsaistē — tas palīdz ietaupīt gan laiku, gan naudu. Kopš sistēmas darbības sākuma ir iesniegti vairāk nekā 10 miljoni darbā norīkošanas deklarāciju.